༄། ། གེགས་སེལ་གྱི་ཞལ་གདམས་སྡུག་བསྔལ་སྐེམ་བྱེད། །  ཨོཾ་སྭསྟི། ལྷུན་གྲུབ་འགྱུར་བ་མེད་པ་ཆོས་ཀྱི་སྐུ། ། གཟུང་འཛིན་འཁོར་བའི་སྐྱོན་གྱིས་མ་གོས་ཤིང་། ། ཟག་མེད་བདེ་བ་ཆེན་པོ་རྒྱས་པར་མཛད། ། རང་བྱུང་བླ་མ་རིན་པོ་ཆེ་དཔལ་འདུད། ། དུས་གསུམ་མཁྱེན་པའི་ཡེ་ཤེས་ཀྱི། ། ལུས་སེམས་གཉིས་ཀྱི་གནས་ལུགས་ལ། ། ལམ་རྣམས་ཉམས་སུ་ལེན་པའི་ཐབས། ། སྐྱོན་དག་ཡོན་ཏན་རྫོགས་པ་འདི། ། ཨེ་མ་ངོ་མཚར་རྨད་ཀྱི་ཆོས། ། དམ་ཆོས་རིན་ཆེན་སྐྱབས་སུ་མཆི། ། དེ་ལ་གེགས་སེལ་དང་བོགས་འདོན་པའི་གདམས་ངག་ལ་མཁས་པར་བྱ་བ་ནི། རྒྱུ་སྡིག་པ་མི་དགེ་བ་བྱས་པ་ལས་འབྲས་བུ་སྡུག་བསྔལ་བར་གསུངས་པ་དང་། དགེ་བ་བྱས་པས་འབྲས་བུ་བདེ་བ་འབྱུང་བར་གསུངས་པས་རྒྱུ་ལ་གཟོབ་གསུང་། ཞེ་སྡང་གཙོ་བོར་གྱུར་པ་ལས་འབྲས་བུ་ཚ་བའི་ནད་དང་སྡུག་བསྔལ་འབྱུང་བར་གསུངས་པ་དང་། རྒྱུ་འདོད་ཆགས་གཙོ་བོར་གྱུར་པ་ལས་འབྲས་བུ་གྲང་བའི་ནད་དང་སྡུག་བསྔལ་འབྱུང་བར་གསུངས་པ་དང་། རྒྱུ་གཏི་མུག་གཙོ་བོར་གྱུར་པ་ལས་འབྲས་བུ་མཛེའི་ནད་དང་སྡུག་བསྔལ་འབྱུང་བར་གསུངས་པ་དང་། བྱམས་ལ་སྙིང་རིང་བྱས་པས་མཛེའི་རྒྱུར་གསུངས་པ་དང་། བླ་མ་དང་བླ་མའི་འཁོར་ལ་ཕྲག་དོག་བྱས་པས་མཛེ་འབྱུང་བར་གསུངས་པ་དང་། འབྱུང་བཞི་ཆ་མ་སྙོམས་པས་ནད་དང་སྡུག་བསྔལ་འབྱུང་བར་གསུངས་པ་དང་། འཁྲུལ་འཁོར་སྒུར་བ་དང་། གྲང་བའི་ཁ་ཟས་ཆེས་པ་དང་། མང་བ་དང་། རྣམ་རྟོག་མང་བ་ལས་སྙིང་རླུང་དང་། རླུང་ལོག་དང་དྲང་སྲོང་གི་ནད་འབྱུང་བར་གསུངས་པ་དང་། རྒྱུ་འབྲས་བསླུ་བ་མེད་པས་རྒྱུ་མ་རྫོགས་ན་འབྲས་བུ་མ་སྨིན་པར་མི་འདག་པར་གསུངས་པ་དང་། རྒྱུ་མ་སོང་བར་འབྲས་བུ་མི་འོང་བར་གསུངས་པས་ཤེས་པར་བྱའོ་གསུང་། ། བླ་མ་རིན་པོ་ཆེའི་ཞལ་ནས། ། ལྷག་མ་རླུང་གི་སྦྱོར་བ་ཡིས། ། སྐྲན་དང་དམུ་ཆུ་འབྱང་བར་བྱེད། ། རྡོ་རྗེ་སྲིན་པོའི་འཁྲུལ་འཁོར་གྱིས། ། ནད་རྣམས་ཐམས་ཅད་དབྱུང་བར་བྱ། ། ཞེས་གསུངས་པས་འབྱུང་བ་བཞི་ཆ་མ་སྙོམས་པས་རླུང་རང་སར་མི་གནས། རླུང་རང་སར་མི་གནས་པས་བཟའ་བ་དང་། བཏུང་བའི་དྭངས་སྙིགས་མ་ཕྱེད་པས་དྲི་ཆེན་གྱི་ལྷག་མ་ཤིན་ཏུ་འཁྲེགས་པ་ཞིག་ལོང་ཁའི་ཟུར་དུ་ལུས་པས་དྲི་ཆུའི་རྩ་ལམ་འགགས། དེར་ཆུ་ལན་གྲངས་མང་དུ་འབྱུང་བ་སྙམ་བྱེད་ཀྱང་རྫིང་ཆུ་ཆེ་བ་ལ་ཀླུང་ཆུ་ཆུང་བས་ལྷག་ཡས་རྫིང་ཁེངས་པར་འོང་བ་བཞིན་དུ། འདིར་ཡང་རྩ་ཆུ་ལྷག་མ་གཉིས་ལ་རླུང་གི་སྦྱོར་བ་སྟོབས་རྒྱས་ནས་ཆུ་གསང་དྲུག་མདོ་ལ་སོགས་པའི་ལུས་སྐྲངས་ནས་དམུ་ཆུ་འབྱུང་ངོ་། ། རབ་ཏུ་བྱུང་བ་དང་། སྒོམ་ཆེན་པ་ལ་འབྱུང་ཉེ་བ་ནི། ཚུལ་ཁྲིམས་རིན་པོ་ཆེ་བསྲུངས་པ་དང་། བསྐྱེད་རྫོགས་ཀྱི་དོན་བསྒོམས་པས་རླུང་གྱེན་དུ་ལྡོག་དེས་གཅིག་ཤོས་རྒྱས། དེ་འགྲེམས་པའི་ཐབས་ཧཱུྃ་རིང་ཐུང་ལ་སོགས་པ་བྱས་པས་གཅིག་ཤོས་མ་ཁྲེམས་པས་དམུ་ཆུ་འབྱུང་བ་ཡིན་གསུང་ངོ་། ། འོ་ན་ཇི་ལྟར་བྱ་སྙམ་ན། སུམ་ཆོས་ཀྱིས་ཉམས་སུ་བླང་གསུང་། དམུ་ཆུ་བཅོས་པའི་ཐབས་ལ་སྦྱོར་བ། དངོས་གཞི། རྗེས་རྣམ་པ་གསུམ། སྦྱོར་བ་ལ་སྟན་འབོལ་བ་དང་། སྔས་མཐོ་བ་དང་། ཞབས་ཕྱོགས་ནས་རླུང་དང་ལྷགས་པ་མི་འོང་བ་དང་། ཉལ་ས་ཤིན་ཏུ་བདེ་བར་བྱ། རྩ་ཆུ་འབྱུང་སར་སྟན་ནག་པོ་མ་ཡིན་པ་དཀར་པོ་ལ་སོགས་པར་བཏིང་བར་བྱ། བཟའ་བཏུང་རུལ་སུངས་མ་ཡིན་པ། ཚྭ་སྐྱུར་ཅན་མ་ཡིན་པ། བསིལ་ཕྱོགས་མ་ཡིན་པ། དྲོད་ཆེ་ལ་བཅུད་ཆེ་བ་རྣམས་བསྟེན་པར་བྱའོ། ། ཤ་ཚ་བ་དང་རང་ཉམ་མི་ང་བའི་གཡོག་ཀྱང་ཚགས་བྱའོ། ། དངོས་གཞི་ལའང་སྔོན་འགྲོ་དང་དངོས་གཞི་གཉིས་ལས། སྔོན་འགྲོ་ལམ་དུ་བཏང་བ་དང་སེམས་བསྐྱེད་པ་དང་། ལུས་ཡི་དམ་གྱི་ལྷར་བསྐྱེད་པ་དང་། སྟོང་ར་བསྒོམ་པ་དང་བླ་མ་དམ་པ་སྙིང་གི་དབུས་སུ་དྲན་ཙམ་བྱ་བའི་སྔོན་འགྲོ་རྣམས་རྒྱུད་ལ་སྐྱེ་བར་བྱའོ། ། དངོས་གཞི་ལ་ལུས་ཀྱི་འཁྲུལ་འཁོར་གན་རྐྱལ་དུ་ཉལ། རྐང་པ་གཉིས་ཤད་ཀྱིས་བརྐྱང་ལ་མཛུབ་གང་ཙམ་ཡར་བསྐུམ་པའི་སར་རྟིང་པ་གཉིས་ཕྱིར་བགྲད། མཐེ་བོང་གཉིས་སྤྲད་ལག་པ་གཉིས་བཤང་ལམ་གྱི་ཁ་གཡས་གཡོན་གཉིས་ཀྱི་བརླའི་ཤ་བོ་ཆེ་ལ་འཐེན། སེམས་དམིགས་པ་ལྟེ་བའི་འོག་ཁོང་པའི་ནང་རྩ་གསུམ་འདུས་པའི་མདོར་བླ་མ་དམ་པ་བསྒོམ། བླ་མ་དམ་པའི་སྐུ་ལས་ཡེ་ཤེས་ཀྱི་མེ་སྦོམ་ཕྲ་ལག་ངར་ཙམ་ཞིག་བཤང་ལམ་ན་མར་ནར་གྱིས་བྱུང་ནས། ལུས་ཀྱི་ཐད་སོའི་ས་གཏིང་ན་མར་དང་པོ་འདོམ་བདུན་ཙམ། དེ་ནས་ཇེ་རིང་ཇེ་རིང་ལ་བསྒོམ་པར་བྱའོ། ། དམིགས་པ་ས་གཏིང་དུ་འགྲོ་མ་ཉན་ན། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། ཞེས་པས་སྟོང་པ་ཉིད་དུ་བསྒོམ། མེའི་རྩེ་མོ་ལ་གསེར་གྱི་རྡོ་རྗེ་རྒྱ་གྲམ་ཤིན་ཏུ་བརྗིད་པ་ཞིག་བཏགས་ལ་བསྲིང་། བླ་མ་མཚན་ཉིད་དང་ལྡན་པ་མེད་ན་རང་གི་ཡི་དམ་ལྷའི་ས་བོན་ནམ། ཕྱག་མཚན་ནམ། རིགས་ཀྱི་བདག་པོ་བསྒོམ་ལ། དེ་ལ་མེའི་དམིགས་པ་བསྲིང་བར་བྱ། དབང་བསྐུར་མ་ཐོབ་པ་ཡིན་ན། ཇོ་བོ་ཐུགས་རྗེ་ཆེན་པོ་ལ་སོགས་པའི་བསྒོམ་ཕོགཡང་སྔར་བཞིན་དུ་རིགས་ཀྱི་བདག་པོ་ལ་སོགས་ལས་མེའི་དམིགས་པ་བསྲིང་བར་བྱའོ། ། རླུང་གི་མན་ངག་ལ་དང་པོ་སྣ་སྒོ་ནས་སྙིང་ག་ཙམ་དུ་ཕུལ། དེ་ནས་ངལ་ཞིག་གསོ་ལ་ཕོ་བར་སླེབས་པར་ཕུལ། དེ་ནས་བཤང་ལམ་ཁར་ལྷན་གྱིས་སླེབས་པར་ཕུལ། དེ་ལྟར་བྱས་པས་དམུ་ཆུ་ཆུའི་ལམ་ནས་འབྱུང་། དྲི་ཆེན་བཤང་ལམ་ནས་འབྱུང་། རྐྱལ་པ་ཕུས་བཏབ་པ་ལ་བུག་པ་ཕུག་པའམ། ཆང་ཐེམ་ཁ་བཏང་བ་བཞིན་དུ་ཆུ་རྣམས་ཐོན། སྐྲངས་རྣམས་ཞི་ནས་ནད་ཕན་པར་འགྱུར་རོ། ཆུ་་་་་་དམིགས་པ་ཆུ་ལམ་བཤང་ལམ་བར་དུ་གཏད། བཤང་ལམ་དུ་གཏད་ན་ཆུ་ཐམས་ཅད་བཤལ་ཏེ་མི་དགའ། ཆུ་ལམ་དུ་བཏང་ན་ཁམས་ཉམས་དོགས་ཡོད། ཆུ་ལམ་ལ་མ་ཐོན་པར་དྲི་ཆེན་དྲི་ཆུ་ཐམས་ཅད་སྲིན་པོའི་ཞལ་ནས་འབྱུང་ན་ཆུ་ཐོན་ཡང་ནད་མི་ཕན་གྱི་དོགས་ཡོད་པས་འཁྲུལ་འཁོར་ཙོག་པུར་བྱ། སྔར་བཤང་ལམ་གྱི་ཁར་འབོལ་བཞག་ལ་རྒྱབ་ཕྱོགས་མཐོ་ཙམ་བྱ། རྐང་པ་གཉིས་ཀྱི་བར་དུ་ཆུ་སྣོད་ཅི་རིགས་པ་བཞག་ལ་ཆུ་འཚག་པའི་འཁྲུལ་འཁོར་བྱ། སྔར་བཤང་ལམ་ལ་བསྒོམ་པའི་དམིགས་པ་དེ་སྒྲོ་བའི་་་་་་་་་རླིག་རིལ་ཐད་ཀ་མར་བསྲིང་ལ་བསྒོམ། རླུང་ཆུ་སོར་བག་ཙམ་འཕུལ། དེས་ཆུ་ཆུ་ལམ་ལ་ཐོན་ནས་ནད་ཕན་པར་འགྱུར་རོ། ། རྗེས་བཅད་པ་ནི། ཆུ་ལ་ལྷག་མ་ལུས་ན་རྐང་སོར་ལག་སོར་ཆད་པ་ལ་སོགས་པ་འབྱུང་བས། བདེ་ནས་ཀྱང་ཟླ་བ་གཅིག་བར་དུ་འཁྲུལ་འཁོར་དང་། དམིགས་པ་སྔར་བཞིན་བྱ། དེ་ནས་ཀྱང་ཟླ་བ་གཅིག་གི་བར་དུ་ཕྱག་རྒྱ་ཆེན་པོ་བསྒོམ་པ་གལ་ཆེ། ལྟོ་བཅོས་དང་། སྤྱོད་ལམ་གྲང་སར་མི་སྡོད་པ་དང་། རྐང་རྗེན་ལ་སོགས་པ་མི་བྱ་བ་དངོས་གཞི་བཞིན་དུ་ཤེས་པར་བྱའོ་གསུང་། དེས་དམུ་ཆུ་བཅོས་པའི་ཐབས་རྫོགས་སོ། ། རྩ་བ་དང་བརྒྱུད་པའི་བླ་མ་དམ་པ་རྣམས་ལ་ཕྱག་འཚལ་ཞིང་སྐྱབས་སུ་མཆིའོ། ། རླུང་ལོག་བཅོས་པར་བྱེད་པའི་ཐབས་ལ། ལམ་དུ་གཏོང་བ་ལ་སོགས་སྔོན་འགྲོ་རྣམས་སིང་གིས་ཉལ་དུས་སུ་་་་་་བྱས་ལ་ལུས་་་་་་འདུག་དུས་ལ་དཀྱིལ་ཀྲུང་ཡང་ཡང་བྱ་ཀྱི་འཁྲུལ་འཁོར་ནི་དམུ་ཆུའི་འཁྲུལ་འཁོར་ཉལ་བ་ལྟར་བྱ། སེམས་ཀྱི་དམིགས་པའང་གོང་ལྟར་བྱ། མཛེ་སྐྱ་གསོ་བར་བྱེད་པའི་ཐབས་ལའང་དེ་བཞིན་དུ་བྱའོ། ། མིག་འབྱར་གསོ་བར་བྱེད་པའི་ཐབས་ལ། སྦྱོར་བ་ལ་ཟས་རུལ་སུངས་དང་། སྐོམ་ཚྭ་སྐྱུར་དང་། བསིལ་བའི་ཁ་ཟས་སྤངས་ཏེ། དྲོད་ཆེ་བ་དང་བཅུད་ཆེ་བའི་ཁ་ཟས་བསྟེན་པར་བྱའོ། ། རྐང་རྗེན་དང་འཁྱགས་པ་ལ་སོགས་པ་སྤང་བར་བྱའོ། ། དངོས་གཞི་ལ། རང་གི་ནད་དེ་བཙིར་གྱིས་བཟུང་ལ་བདག་གི་ནད་འདིས་སེམས་ཅན་ཐམས་ཅད་ཀྱིས་གཙོ་བྱས་པའི་ལས་ཀྱི་སྒྲིབ་པ་དང་། ཉོན་མོངས་པའི་སྒྲིབ་པ་དང་། ཤེས་བྱའི་སྒྲིབ་པ་ཐམས་ཅད་བྱང་ཞིང་དག་པར་གྱུར་ཅིག་ཅེས་ལན་གསུམ་དུ་གཏོང་བར་བྱའོ། ། ལམ་དུ་གཏོང་བ་ཐམས་ཅད་འདིའི་ལུགས་གྱི་རིགས་ཤེས་པར་བྱའོ་གསུང་། བྱང་ཆུབ་ཀྱི་སེམས་ལ་སོགས་པ་ཐབས་གཞན་རྣམས་ཀྱང་འདི་དང་འབྲེལ་པ་ཅན་དུ་བྱའོ། ། ཕོ་བའི་ནང་དུ་བླ་མ་དམ་པ་བསྒོམས་ལ། བླ་མ་དམ་པའི་སྐུ་ལས་ཡེ་ཤེས་ཀྱི་མེ་ལྕགས་སྲེགས་ཐབ་ཏུ་བཅུག་པ་འདྲ་བ་སྦོམ་ཕྲ་ལག་ངར་ཙམ་ཞིག་བཤང་ལམ་ན་མར་ཤར་གྱིས་བྱུང་ནས་འདོམ་བདུན་ལ་སོགས་པ་ཇེ་རིང་ཇེ་རིང་བསྲིང་བར་བྱས་ལ་མེའི་རྩེ་མོ་ལ་སེམས་རྩེ་གཅིག་ཏུ་མ་ཡེངས་པར་བྱས་ལ། གསལ་ན་གསལ་བའི་ངང་ལ་བཞགམི་གསལ་ན་མི་གསལ་བའི་ངང་ལ་བཞགདམིགས་པ་གཞན་རྣམས་ཀྱང་འདི་ལྟར་ཤེས་པར་བྱའོ། ། ཡང་ན་རྩ་གསུམ་འདུས་པའི་མདོར་བླ་མ་དམ་པ་བསྒོམ་པའི་དམིགས་པ་སྔར་བཞིན་དུ་བསྲིང་བར་བྱའོ། ། བླ་མ་དམ་པ་མཚན་ཉིད་དང་ལྡན་པ་མེད་ན། བླ་མ་སྒོམ་སར་རིགས་ཀྱི་བདག་པོ་ལ་སོགས་པ་བསྒོམ་ལ་དམིགས་པ་སྔར་བཞིན་བསྲིང་། ཆོས་སྒོ་མ་ཕྱེ་ན་ཇོ་བོ་ཐུགས་རྗེ་ཆེན་པོ་ལ་སོགས་པའི་སྒོམ་ཕོགལྟེ་བའི་འོག་ཁོང་པའི་ནང་ན་དམིགས་པ་སྔར་བཞིན་བསྲིང་བར་བྱའོ་གསུང་། ། སྐྲན་བཅོས་པའི་ཐབས་ལ་་་་་འབྲས་ལའང་དེ་བཞིན་བྱ་སྤྱོད་ལམ་དང་ཟས་བཅོས་གོང་བཞིན་བྱས། སྐྲན་གྱི་ནང་དུ་ཡི་གེ་ཧཱུྂ་མཐིང་དམར་ཞིག་བསྒོམས་ལ་ཡེ་ཤེས་ཀྱི་མེ་འབར་བས་སྐྲན་ཐམས་ཅད་བསྲེགས་པར་བསམ། དྲགས་ན་སྐྲན་རལ་ནས་ཤི་དོགས་ཡོད། ཚོད་བླངས་ལ་བྱའོ་གསུང་། ། གཉན་ནད་བཅོས་པར་བྱེད་པའི་ཐབས་ལ། རྩ་འུར་མིང་ནས་མི་འདོན། ཟས་དཀར་གསུམ་དང་མངར་གསུམ་སྤང་། ལམ་དུ་གཏོང་བ་ལ་སོགས་པ་སྔོན་འགྲོ་རྣམས་མྱུར་དུ་དྲན་ཙམ་བྱ། ཁོ་སྙིང་ལ་རྒྱུགས་པ་ཡིན་པས་བླ་མ་དམ་པ་སྙིང་གི་དབུས་སུ་བསྒོམ། དེ་ལས་ཡེ་ཤེས་ཀྱི་མེ་ཞིག་ནར་གྱིས་འབར་བས་ཁོ་དང་པོ་གར་ཞུགས་པའི་ས་དེར་ནད་་་་་་ཚབ་ཆེན་ན་སྙིང་གི་དབུས་སུ་བླ་མ་དམ་པ་བསྒོམ། དེ་ལས་ཡེ་ཤེས་ཀྱི་མེ་འབར་བས་རང་གི་ལུས་ཀྱི་ནང་གང་ནས། ཁོ་གར་ཞུགས་པ་དེར་ཏལ་གྱིས་མཐོ་གང་ཙམ་ཕྱིར་ཏ་ལ་ལ་འབར་བར་བསམ་དང་། སྡིག་སྒྲིབ་ཐམས་ཅད་མེ་དེའི་རྩེ་མོ་ལ་བསྲེགས་པར་བསམ། ་་་་་གག་པ་ལ་མེ་དེ་བྱུང་ནས་གྲེ་བར་ནད་དེ་བསྲེགས་པར་བསམ། དེ་ལས་མཐོར་མི་བཏང། ནད་དབལ་ཚོགས་ནས་ལུས་ལས་མཐོ་གང་ཙམ་ན་མེ་བསྲིང་། དེས་ནད་དེ་ཐོན་པ་ཡིན། རྨ་གསོ་བར་བྱེད་པའི་ཐབས་ལ། བྱུང་མ་ཐག་ཏུ་རྩ་འཛིན་པ་ལ་མར་ཁུ་ཕོར་གང་ཙམ་བཏང་། སྔོན་འགྲོ་རྣམས་གོང་ལྟར་བྱ། གཞོན་ན་ཞག་བདུན། རྒན་ན་ཞག་གསུམ་ལྟོ་བཅད། རྨ་ནང་སྟོང་པ་སང་ངེ་བསྒོམ། དེ་ནས་རྨ་ཁར་་་་་་དེས་རྨ་ཚད་འདི་སོས་པ་ཡིན་བླ་མ་དམ་པའམ། ཇོ་བོ་ཐུགས་རྗེ་ཆེན་པོ་ཡུངས་འབྲུ་ཙམ་ཞིག་བསྒོམ། དེ་ལྟེམ་གྱིས་ཞུ་བ་ལས་་་་་་ཡང་ཆུ་སེར་གྱིས་རྒྱས་ནས་རྨ་སྲང་དུ་སོང་ན་རྨ་ནང་དུ་པདྨ་འདབ་མ་ལྔ་པ་ཡུ་བ་མཐོ་གང་ཙམ་ཞིག་གི་སྟེང་དུ་ཧཱུྂ་ངམ་ཡི་དམ་གྱི་ལྷ་ཆུང་ངུ་ཞིག་བསམ། དེས་ཆུ་སེར་ཐོན། ཡེ་ཤེས་ཀྱི་བདུད་རྩི་དཀར་མེར་གྱིས་རྩ་ཁ་ཁེངས་པར་བསམ། ཡང་ན་ཨ་དཀར་པོ་ཞིག་བསྒོམ་ལ་ཞུ་བས་གོང་བཞིན་བསམ། ལྟོ་བཅོས་སྨན་དཔྱད་དང་མཐུན་གསུང་། མ་ཞུ་བ་བཅོས་པ་ལ་ཁ་ཟས་རུལ་སུངས་ཚ་སྐྱུར་སྤང་། བསིལ་དྲོད་སྙོམས་པ་བསྟེན་པར་བྱ། སྤྱོད་ལམ་ཚ་གྲང་དང་བསྟུན་ལ་བསྟེན། སྔོན་འགྲོ་གོང་ལྟར་བྱ། སྟོང་ར་སྒོམ་དུས་ཐོ་རངས་ཡིན་པས། ཐོ་རངས་ནས་བཟུང་སྟེ། དྲོ་བར་གྱི་བར་དུ་སྟོང་ར་བསྒོམ་པར་བྱའོ། ། དེ་ནས་ཕོ་བའི་ནང་དུ་བླ་མ་དམ་པ་མཐེ་བོང་ཙམ་ཞིག་གསལ་སིང་ངེ་བསྒོམ། དེ་ལྟར་བསྒོམས་པས། ཚ་དབལ་དབལ་བྱེད་པ་དང་གྲང་ཉོག་ཉོག་བྱེད་པ་དང་། བདེ་ཕྲིལ་ཕྲིལ་བྱེད་པ་དང་ཟུག་ཆེན་པོ་ལྡང་བ་དང་། སྐྱུགས་པ་དང་། འབྱངས་བ་ལ་སོགས་པ་འབྱུང་། སྐྱུགས་ན་ནད་དེ་ལ་ཕན་ཏེ་ཕྱིས་སྐྱུགས་མང་དུ་འགྲོ་བས་བླ་མའི་སྐུ་ལས་ཡེ་ཤེས་ཀྱི་བདུད་རྩི་དཀར་ནར་གྱིས་བྱུང་ནས། འདོམ་གསུམ་ཙམ་དུ་ས་གཏིང་དུ་བསྲིང་། རླུང་བཤང་ལམ་ན་མར་ཕུལ། དེས་ནད་འབྱོངས་སུ་ཐོན་ནས་འོང་། འབྱོངས་སུ་མ་བྱུང་བར་རླུང་ཐོན་པའང་ཡོད། དེས་རྩ་མིག་གི་ནད་ཐོན་པ་ཡིན་པས་ཤིན་ཏུ་བཟང་། དེས་ནི་མ་ཞུ་བའི་ནད་སོས་པར་འགྱུར་རོ་གསུང་། ། གཟེར་ཐུང་དང་། མཆིན་ཁའི་ནད་བཅོས་པར་བྱེད་པའི་ཐབས་ལ། ཁ་ཟས་བཅུད་ཅན་སྤང་བར་བྱ། ལམ་དུ་གཏོང་བ་ལ་སོགས་སྔོན་འགྲོ་རྣམས་གོང་དང་མཐུན། གང་ན་སར་བླ་མ་དམ་པའི་སྐུ་མཐེ་བོང་ཙམ་ཞིག་བསྒོམ། གཟེར་འཕོས་ན་བླ་མ་དམ་པའང་དེར་བསྒོམ། སྒོམ་ཆེན་རྟོགས་ལྡན་ཡིན་ན་ནད་དེ་རང་བླ་མ་དམ་པར་བསྒོམ་པ་ཡིན། གཟེར་ནད་ཀྱི་ངོ་བོ་ཚོགས་ན་ལྟེ་བའི་འོག་རྩ་གསུམ་འདུས་མདོར་བླ་མ་དམ་པ་བསྒོམ། དེ་ལ་ཡེ་ཤེས་ཀྱི་མེའི་དམིགས་པ་གོང་བཞིན་བསྲིང་བར་བྱའོ། ། དེ་ལ་བློ་མི་འགྲོ་ན་ཡེ་ཤེས་ཀྱི་བདུད་རྩི་ཡུན་རིང་དུ་བསྲིང་བར་བྱའོ་གསུང་། ། གྲང་བའི་ནད་ཀྱི་མགོ་ན་བའང་དམིགས་པ་འདི་བཞིན་ཉམས་སུ་བླང་བར་བྱའོ་གསུང་། ། ཚད་ནད་འཁྲུ་བ་བཅོས་པར་བྱེད་པའི་ཐབས་ལ། ཁ་ཟས་རུལ་སུངས། ཚ་སྐྱུར། དྲོད་ཀྱི་ཟས་སྐོམ་ནད་དབལ་མ་ཚོགས་བར་དུ་སྤང་། སྔོན་འགྲོ་གོང་དང་མཐུན། བླ་མ་དམ་པ་སྙིང་གི་དབུས་སུ་བསྒོམ། བླ་མ་དམ་པའི་སྐུ་ལས་ཡེ་ཤེས་ཀྱི་བདུད་རྩིའི་ཆུ་རྒྱུན་རེག་བྱ་བསིལ་བས་ལུས་ཀྱི་རྩ་གནད་དང་བཅས་པ་ཁེངས་ནས། ནད་ཐམས་ཅད་བདུད་རྩི་དང་འགྲོགས་ནས་བཤང་ལམ་ན་མར་ཐོན་པར་བསམ་མོ། ། གཟེར་ཐུང་དང་། གྲང་བ་དང་། ཚ་བས་འཁྲུ་བ་གང་བྱུང་ཡང་རྟེན་འབྲེལ་གྱི་བཅོས་ཉམས་སུ་བླང་བར་བྱའོ་གསུང་། ། དང་པོ་་་་ཚད་པ་རི་ཐང་མཚམས་ལ་ནད་སྨིན་དུ་གཞུགསྨིན་པའི་ཚད་ནི་ལྕེ་སྐྱ་ལ་གཞུང་སོང་བ་དང་། ལུས་གྲང་ཤུམ་བྱེད་པ་དང་། མགོ་བོ་ཚལ་པར་གཏོང་བ་ཙམ་དུ་ན་བ་དང་། ཚིགས་འབྱེད་པ་ཙམ་དུ་ན་བ་ལ་སོགས་འབྱུང་ངོ་། ། དེའི་དུས་སུ་ཚ་ཆུ་དང་། ཀོ་མོག་གི་ཆུ་མ་ཡིན་པ་ཤད་ཀྱིས་འབབ་པའི་ཆུ་ལ་ནང་པར་སྐར་མ་མ་བྲོས་པའི་དུས་སུ་སྣོད་ནག་པོ་མ་ཡིན་པར་བླངས་ལ། ནད་པས་ཤེས་ཀྱང་རུང་། རང་ཡི་དམ་གྱི་ལྷར་བསྒོམ། བརྟན་པར་བྱ་བའི་ཆེད་དུ་ཡི་གེ་དྲུག་པ་བརྒྱ་རྩ་བརྒྱད་བཟླས། དེ་ནས་ཇོ་བོ་ལྟེམས་ཀྱིས་ཞུ་བས་ཡེ་ཤེས་ཀྱི་བདུད་རྩི་དཀར་མེར་གྱིས་བསྒོམ། ཐེམ་བུ་ལ་སོགས་པའི་སྐྱོགས་གཙང་མས་ལན་གསུམ་འཕྱར། ནག་པོ་མ་ཡིན་པའི་གོས་མང་དུ་ཚགས་བྱ། ཆུ་དེ་ལ་ཕོར་བ་གང་ངམ། གསུམ་མམ། ལྔ་ལ་སོགས་པ་འོས་ཚད་ཅིག་བཏང་། དེ་ནས་གོས་རྣམས་རིམ་པ་བཞིན་དུ་བསྐོན་ལ་མ་སུབས་ཙམ་དུ་བྱིབ། དང་པོ་ཆུ་འཁྱགས་དེས་འདར་བ་འོང་། དེ་ནས་ཆུ་ཞུ་སྟེ་ནད་རྣམས་རྔུལ་དུ་ཐོན་ནས་འོང་། གཞོན་ན་ལན་འགའ་བྱ། རྒན་ན་གྲང་བ་སྐྱེ་དོགས་ཡོད་པས་ཚོད་བཟུང་ལ་བྱ། རྟེན་འབྲེལ་ཆུའི་སྦྱོར་བ་འདི་ག་བུར་གཏོང་བའི་དོད་ལགས་སོ། ། དེ་ནས་